AN COIMISIÚN EORPACH An Bhruiséil,8.12.2021 COM(2021) 799 final TEACHTAIREACHT ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE maidir leis an Tríú Tuarascáil ar Dhul Chun Cinn maidir le cur chun feidhme Straitéis an Aontais Eorpaigh um an Aontas Slándála



I.Réamhrá Tá sé mar aidhm ag an Aontas Slándála a áirithiú go mbeidh ról iomlán ag an Aontas maidir le sábháilteacht na saoránach a áirithiú agus na luachanna a shainíonn modh maireachtála na hEorpa á n‑urramú ag an am céanna. Tá dul chun cinn á dhéanamh maidir le gach ceann de na ceithre thosaíocht straitéiseacha a leagtar amach i Straitéis an Aontais Slándála a chur chun feidhme: (i) timpeallacht slándála a bheidh slán san am atá le teacht; (ii) dul i ngleic le bagairtí a bhíonn ag síorathrú; (iii) muintir na hEorpa a chosaint ar an sceimhlitheoireacht agus ar an gcoireacht eagraithe; agus (iv) éiceachóras slándála Eorpach láidir. Tá paindéim COVID-19 tar éis béim a chur ar phríomhleochaileachtaí, agus ag an am céanna tá forbairt leanúnach ag teacht ar bhagairtí agus ar dhúshláin maidir le slándáil na hEorpa mar fhreagairt ar theicneolaíochtaí atá ag athrú agus ar fhorbairtí idirnáisiúnta. Sa dara tuarascáil ar an Aontas Slándála leagadh amach na dúshláin shonracha a bhaineann leis an tslándáil a eascraíonn as paindéim COVID-19. Dírítear sa tríú tuarascáil seo ar na forbairtí a rinneadh le sé mhí anuas a bhaineann leis na bagairtí is suntasaí atá ag teacht chun cinn sa tréimhse seo. Leagtar béim ann go háirithe ar an ngá atá leis an gcomhar a threisiú, ní hamháin laistigh den Aontas, ach go hidirnáisiúnta freisin, le réimse leathan páirtithe leasmhara agus comhpháirtithe. Tá Straitéis Slándála an Aontais á tabhairt chun cinn i gcomhthéacs bagairtí atá ag éirí níos trasteorainní agus níos trasearnála. Baintear leas i gcónaí as an domhan digiteach chun críoch mailíseach. Is minice ná riamh cibearionsaithe de thionscnamh na hEorpa nó lasmuigh di, lena n‑áirítear bogearraí éirice, agus iad ag díriú ar phríomhfheidhmeanna stáit, amhail cúram sláinte agus bonneagar ríthábhachtach, tionscail agus comhlachtaí poiblí, chomh maith le daoine aonair. Tá méadú ag teacht ar ghníomhaíochtaí ionramhála agus cur isteach eachtrach ar fhaisnéis, agus i gcásanna áirithe bhí dlúthbhaint acu le cibearghníomhaíochtaí, go háirithe oibríochtaí haiceála agus sceite. Tá gach cineál coireachta eagraithe fós ag feidhmiú thar theorainneacha, agus braitheann freagairt éifeachtach ar chomhpháirtíochtaí lasmuigh den Aontas Eorpach. I gcás forbairtí idirnáisiúnta is gá a bheith forairdeallach i gcomhthéacs an radacaithe agus na sceimhlitheoireachta a d’fhéadfadh a bheith ann, chomh maith le hionsaithe hibrideacha lena n‑áirítear, le linn na tréimhse tuairiscithe seo, ag teorainn sheachtrach an Aontais. Chun aghaidh a thabhairt ar na bagairtí domhanda agus trasteorann sin atá ag éirí níos sofaisticiúla, tá dlús á chur ag an Aontas ní hamháin lena fhreagairt féin ach le comhar le comhpháirtithe idirnáisiúnta freisin. Is croíthéama den tuarascáil seo é sin. Ag an am céanna, tá dlús á chur leis an obair chun an tslándáil a threisiú i limistéar Schengen. Tá dlúthchomhar idir na Ballstáit ríthábhachtach do shlándáil fhoriomlán limistéar Schengen. D’ullmhaigh an Coimisiún pacáiste suntasach nua lena n‑áirítear bearta chun feabhas a chur ar chomhar póilíneachta agus ar shlándáil limistéar Schengen chun tuilleadh feabhsuithe a chur ar fáil i ndáil leis sin. Tá gníomhaireachtaí an Aontais rannpháirteach go hiomlán san obair sin trína ngníomhaíochtaí oibríochtúla chun tacú le húdaráis náisiúnta na mBallstát, agus trí shaineolas, faisnéis agus feasacht staide a chur ar fáil maidir leis na bagairtí is práinní. Tuilleadh sonraí agus nuashonruithe maidir le réimse iomlán na dtionscnamh faoin Aontas Slándála, cuirtear i láthair iad in Iarscríbhinn a ghabhann leis an Teachtaireacht seo. II.Timpeallacht slándála a bheidh slán san am atá le teacht Cuireann bonneagair dhigiteacha, teicneolaíochtaí digiteacha agus córais ar líne ar ár gcumas gnó a chruthú, táirgí a thomhailt agus taitneamh a bhaint as seirbhísí. Mar sin féin, mar gheall ar an méadú sin atá ag teacht ar dhigiteáil ár dtimpeallacht, is mó an baol atá ann go ndéanfaí ionsaí orainn. Tá scála, minicíocht agus sofaisticiúlacht na cibearchoireachta agus na gcibear-ionsaithe ag dul i méid, de réir Mheasúnú Europol ar Bhagairt na Coireachta Eagraithe Ar Líne a foilsíodh i mí na Samhna 2021, agus de réir thuarascáil bhliantúil Ghníomhaireacht an Aontais Eorpaigh um Chibearshlándáil (ENISA) ar Thimpeallacht na Bagartha i nDeireadh Fómhair 2021. Bhí ar a laghad 198 dteagmhas cibearshlándála ag rialtais san Eoraip le bliain anuas, rud a fhágann gurb é an riarachán poiblí an earnáil is mó ar a dírítear. Is ó laistigh den Aontas a thagann gníomhaithe mailíseacha ardoilte ag a bhfuil lear acmhainn, agus ó lasmuigh de freisin, agus baineann siad leas as nádúr an idirlín dhomhanda, oscailte gan teorainn agus as na bearnaí dlínse sna creataí atá ann faoi láthair. Is minic a bhíonn cibear-ionsaithe agus cibearchoireacht idirnasctha, mar atá léirithe ag go leor teagmhas ina bhfuil coirpigh ag díriú ar leochaileachtaí chun airgead a sracadh, agus is bagairt leanúnach iad atá ag teacht chun cinn i gcónaí. D’fhéadfadh sé nach mbeadh ina spreagadh do chibearchoirpigh ach deiseanna méadaithe chun luach airgid a chur ar a gcuid gníomhaíochtaí, ach tá cúinsí níos casta geopholaitiúla agus idé-eolaíocha, sa bhreis ar ghnóthachain airgeadais, ina spreagadh d’iompraíochtaí eile mailíseacha stáit nó neamhstáit. Léiríodh leis na sonraí a bhailigh ENISA go raibh ‘leibhéil nua sofaisticiúlachta agus tionchair’ bainte amach ag haiceálaithe ag a bhfuil tacaíocht stáit agus ionsaithe á ndíriú ar shlabhraí soláthair san earnáil phoiblí agus san earnáil phríobháideach. Dá bhrí sin, tá sé thar a bheith tábhachtach ardleibhéal uaillmhéine a choinneáil ar bun le haghaidh ghníomhaíocht an Aontais, i dtéarmaí an leibhéil slándála a bhfuilimid ag iarraidh a bhaint amach, agus an luas ag a n‑oibrímid chun é a bhaint amach. Thug an Chomhairle Eorpach i nDeireadh Fómhair 2021 aghaidh ar an méadú mór atá tagtha ar chibearghníomhaíochtaí mailíseacha. D’athdhearbhaigh sí tiomantas an Aontais do chibearspás oscailte, saor, cobhsaí agus slán, agus leag sí béim ar an ngá atá le comhordú agus ullmhacht éifeachtach chun aghaidh a thabhairt ar bhagairtí cibearshlándála atá ag dul i méid. Leag sí béim freisin ar an ngá atá le dlús a chur leis an ngníomhaíocht sa chomhrac i gcoinne na cibearchoireachta, go háirithe ionsaithe bogearraí éirice, agus le feabhas a chur ar an gcomhar le tíortha comhpháirtíochta, lena n‑áirítear i bhfóraim iltaobhacha. Roinnt samplaí de chibeartheagmhais/teagmhais bogearraí éirice a tharla le déanaí sa tréimhse tuairiscithe -Iúil: Bhí ar 500 siopa ollmhargaidh sa tSualainn dúnadh mar gheall ar chibearionsaí an‑dian a rinne difear d’eagraíochtaí ar fud an domhain. -Iúil: Thuairiscigh an Eastóin go ndearna haiceálaí atá bunaithe i dTaillinn 286,438 grianghraf aitheantais a íoslódáil ó bhunachair sonraí an rialtais, rud a léirigh leochaileacht in ardán atá á bhainistiú ag a hÚdarás Córas Faisnéise. -Lúnasa: I réigiún Lazio san Iodáil, tharla ionsaí bogearraí éirice a dhíchumasaigh córais TF riaracháin, lena n‑áirítear an tairseach clárúcháin vacsaínithe COVID-19. Níorbh fhéidir coinní nua vacsaínithe a sceidealú ar feadh roinnt laethanta tar éis an ionsaithe. -Meán Fómhair: Sa Ghearmáin, deimhníodh cibearionsaí ina raibh haiceálaithe in ann sárú a dhéanamh ar fhreastalaí agus ar chórais chomhaid Oifig Staidrimh Chónaidhme na Gearmáine, oifig atá faoi stiúir an choimisinéara náisiúnta toghcháin. -Meán Fómhair: San Ísiltír, chuir cibearionsaí bac ar sheoladh pas COVID. -Deireadh Fómhair: Mar gheall ar ionsaí bogearraí éirice ar ospidéal sa Bheilg, b’éigean dó na comhairliúcháin sceidealta ar fad a chur ar ceal. -Samhain: Le linn an cibearionsaí ar an mbrainse Eorpach de Mediamarkt, d’éiligh na haiceálaithe USD 50 milliún in Bitcoin. Aghaidh a thabhairt ar athléimneacht an Aontais go hinmheánach

Bhí an Moladh ón gCoimisiún maidir le Cibearaonad Comhpháirteach (JCU) a chur ar bun ina ghné lárnach chun cur le cumas an Aontais freagairt a thabhairt agus téarnamh a dhéanamh gan mhoill. Thabharfadh JCU Ballstáit agus institiúidí, gníomhaireachtaí agus comhlachtaí ábhartha de chuid an Aontais le chéile chun struchtúr a chur ar fáil le haghaidh comhair chomhordaithe ar an leibhéal oibríochtúil. Chabhródh sé chun na gníomhaithe éagsúla atá freagrach as oibríochtaí cibearshlándála ar fud phobail chibearshlándála an Aontais (athléimneacht, forfheidhmiú an dlí, cibearthaidhleoireacht, agus cibearchosaint) a nascadh. An 19 Deireadh Fómhair, chomhaontaigh an Chomhairle go bhféachfaí ar acmhainneacht thionscnamh JCU lena gcomhlánaítear an Moladh ón gCoimisiún maidir le freagairt chomhordaithe ar theagmhais agus ar ghéarchéimeanna cibearshlándála mórscála. Tá tús curtha le próiseas ullmhúcháin agus tá roinnt ceardlann á n‑eagrú ag ENISA chun spriocanna insoláthartha agus na chéad chéimeanna eile a phlé, mar a shainítear sa mholadh ón gCoimisiún, agus páipéar Uachtaránacht na Slóivéine maidir leis an mbealach chun cinn do JCU á chur san áireamh. I dteannta na dtograí uileghabhálacha sin, comhlánaíonn reachtaíocht earnálach an obair sin, agus leochaileachtaí sonracha á gcur san áireamh, agus le linn na tréimhse tuairiscithe is féidir dul chun cinn a thabhairt faoi deara san earnáil airgeadais, san earnáil sláinte, san earnáil mhuirí agus san earnáil fuinnimh, agus i gcosaint na dtomhaltóirí. Tá an chaibidlíocht ag dul chun cinn maidir leis an nGníomh um Athléimneacht Oibríochtúil Dhigiteach don earnáil airgeadais, arb é is aidhm dó feabhas a chur ar athléimneacht fhoriomlán oibríochtúil dhigiteach na n‑institiúidí airgeadais. Tháinig an Chomhairle ar Chur Chuige Ginearálta an 24 Samhain, agus tá sé mar aidhm ag Parlaimint na hEorpa a sainordú caibidlíochta a ghlacadh roimh dheireadh na bliana. A luaithe a ghlacfar iad, cuirfidh na bearta sin creat reachtach láidir a bheidh slán san am atá le teacht ar fáil don Aontas agus dá Bhallstáit chun aghaidh a thabhairt ar na dúshláin sin ar bhealach níos éifeachtaí, ar choinníoll go léireofar an leibhéal uaillmhéine is gá i dtorthaí deiridh na caibidlíochta. Leis an bpaindéim, cuireadh béim ar chineál bunriachtanach earnáil an chúraim sláinte, agus ar an ngá atá le creat láidir slándála sláinte. Tá sé d’aidhm ag na tograí maidir le hAontas Sláinte na hEorpa feabhas a chur ar chosaint, cosc, ullmhacht agus freagairt ar ghuaiseacha sláinte daonna ar leibhéal an Aontais agus léirítear leo uaillmhian agus diongbháilteacht an Aontais an earnáil ríthábhachtach seo a chosaint. Thángthas ar chomhaontú cheana maidir le sainorduithe na bpríomhghníomhaireachtaí a thabhairt cothrom le dáta, agus ba cheart comhaontú a bheith ann go luath maidir le bagairtí sláinte trasteorann. Cuireadh gné nua leis an obair sin freisin nuair a seoladh an tÚdarás Eorpach um Ullmhacht agus Freagairt i dtaca le hÉigeandáil Sláinte (HERA) i Meán Fómhair 2021, agus tacófar leis an obair sin le creat nua de bhearta éigeandála, a bheidh teoranta ó thaobh ama de, a chuirfear i bhfeidhm más gá. Is féidir le cibearbhagairtí agus bagairtí hibrideacha sa réimse muirí, bagairtí a dhíríonn ar bhonneagar muirí criticiúil, amhail calafoirt, cáblaí agus píblínte faoin bhfarraige, ardáin fuinnimh agus suíomhanna tachtaithe maidir le trácht muirí, a bheith thar a bheith suaiteach. Tá measúnú á dhéanamh faoi láthair ar Straitéis Slándála Muirí an Aontais Eorpaigh agus ar a Plean Gníomhaíochta le haghaidh nuashonrú féideartha, trína bhféadfaí aghaidh a thabhairt ar chibearbhagairtí agus bagairtí hibrideacha ar bhealach níos éifeachtaí. Sa Teachtaireacht le déanaí dar teideal ‘Tackling rising energy prices: a toolbox for action and support’ [Ag dul i ngleic le praghsanna fuinnimh méadaitheacha: bosca uirlisí don ghníomhaíocht agus don tacaíocht], d’fhógair an Coimisiún go raibh sé ar intinn aige gníomhaíochtaí a dhéanamh faoi dheireadh 2022 d’fhonn athléimneacht an chórais fuinnimh a oiriúnú do bhagairtí nua amhail cibearionsaithe nó imeachtaí adhaimsire. D’áireofaí orthu sin rialacha nua maidir le cibearshlándáil an leictreachais, moladh maidir le gnéithe athléimneachta an fhuinnimh ghlain agus Buanghrúpa Eorpach d’oibreoirí agus d’údaráis maidir le hathléimneacht an bhonneagair fuinnimh. Is iomaí táirge cliste agus gaireas gan sreang atá leochaileach ó thaobh na slándála de freisin. Go háirithe, d’fhéadfadh sé go mbeadh leanaí gan chosaint ar rioscaí slándála mar gheall ar leochaileacht táirgí leictreonacha, amhail bréagáin nasctha agus uaireadóirí cliste. Chun dul i ngleic leis an tsaincheist sin, i nDeireadh Fómhair 2021, ghlac an Coimisiún gníomh tarmligthe faoin Treoir maidir le Trealamh Raidió chun príobháideacht agus líonraí a chosaint agus chun cosaint a thabhairt ar chalaois i gcás táirgí leictreonacha nasctha. Leis sin, chuirfear ceanglais ar mhonaróirí a mhéadódh leibhéal cibearshlándála na dtáirgí a chuirtear ar mhargadh an Aontais, agus cheadófaí do na Ballstáit bearta ceartaitheacha a dhéanamh má fhaightear táirgí gan slándáil ar an margadh. Aghaidh a thabhairt ar athléimneacht an Aontais trí chomhar idirnáisiúnta Is bagairtí domhanda iad bagairtí slándála, agus tá sé ríthábhachtach go ndéanfaí comhpháirtíochtaí láidre idirnáisiúnta a thógáil chun aghaidh a thabhairt ar na bagairtí sin go héifeachtach. Dá bhrí sin, tá dlús á chur ag an Aontas agus ag na Ballstáit lena gcuid gníomhaíochtaí chun gníomhaithe bagartha atá státurraithe agus nach bhfuil státurraithe a chosc, a dhíspreagadh agus chun freagairt dóibh, lena n‑áirítear trí iarrachtaí chun freagracht a shannadh ar bhealach níos soiléire. In Iúil 2021, d’eisigh an tAontas, na Stáit Aontaithe, ECAT agus cumhachtaí domhanda eile ráitis inar cháin siad go láidir cibearghníomhaíochtaí mailíseacha agus inar shann siad haiceáil freastalaí Microsoft Exchange go luath in 2021 do chríoch na Síne. Chuir an chibearghníomhaíocht mhailíseach sin breis agus 100 000 freastalaí i mbaol ar fud an domhain. An 24 Meán Fómhair 2021, d’eisigh an tArdionadaí dearbhú thar ceann an Aontais maidir le próisis dhaonlathacha an Aontais a urramú, dearbhú inar cháin sé roinnt cibearghníomaíochtaí mailíseacha, inar áitigh sé ar Chónaidhm na Rúise noirm an stát‑iompair fhreagraigh sa chibearspás a urramú, agus inar ghlaoigh sé ar na rannpháirtithe uile deireadh láithreach a chur le gníomhaíocht den sórt sin. Tá dlús á chur ar an leibhéal iltaobhach leis an bplé ar dhúshláin slándála dhomhanda. Ag an gcruinniú a bhí ag Airí Gnóthaí Baile agus Slándála G7 i mí Mheán Fómhair 2021, pléadh réimse saincheisteanna idir ábhar mí‑úsáide gnéasaí leanaí ar líne agus bhogearraí éirice, idir an sceimhlitheoireacht agus an choireacht thromchúiseach a chomhrac agus an éillitheacht. Bhí seasamh a bhí ag teacht lena chéile ag comhpháirtithe G7 agus thug siad gealltanas comhroinnt na faisnéise a mhéadú (lena n‑áirítear bithmhéadracht agus beathaisnéis) agus cosaint sonraí pearsanta agus cearta bunúsacha á n‑áirithiú an tráth céanna. Ghlac an tAontas páirt freisin i gcruinniú na nAirí Digiteacha G20 faoi Uachtaránacht na hIodáile i mí Lúnasa. Tháinig na hairí ar chomhaontú maidir le dearbhú inar leagadh béim ar an ngá atá le sábháilteacht sonraí a áirithiú le haghaidh an phobail i gcoitinne agus le haghaidh gnólachtaí, agus slándáil na timpeallachta digití a chosaint do chách. Chomhaontaigh siad freisin tacar de Phrionsabail G20 maidir le Timpeallacht Dhigiteach Shábháilte agus Thairbhiúil do Leanaí. Tacaíonn an tAontas go láidir le comhar le hilpháirtithe leasmhara, agus creideann sé go bhfuil sé ríthábhachtach chun an cibearspás a choinneáil oscailte, cobhsaí agus slán. I mí na Samhna 2021, i gcomhthéacs Fhóram Síochána Pháras 2021, d’fhógair an tUachtarán von der Leyen an cinneadh tacú leis an iarradh a rinneadh i bPáras maidir le hIontaobhas agus Slándáil sa Chibearspás trí dhul i bpáirt leis an mbreis agus 80 stát, 700 cuideachta, 350 eagraíocht de chuid na sochaí sibhialta a gheall go n‑oibreoidh siad le chéile chun aghaidh a thabhairt ar na dúshláin a ghabhann leis an gcibearspás, agus ar na deiseanna.

Bíonn an tAontas rannpháirteach go déthaobhach freisin le roinnt tríú tíortha, lena n‑áirítear trí idirphlé rialta Slándála agus Cibearshlándála. Le roinnt míonna anuas tá borradh tagtha faoin gcomhar idir an tAontas agus na Stáit Aontaithe maidir le saincheisteanna slándála agus is sampla lárnach é den obair le tíortha atá ar aon intinn le chéile chun an clár oibre slándála a chur chun cinn. An comhar idir an tAontas Eorpach agus na Stáit Aontaithe maidir le saincheisteanna slándála Ag an gCruinniú Mullaigh idir an tAontas Eorpach agus na Stáit Aontaithe an 15 Meitheamh 2021, leagadh béim ar thiomantas athnuaite chun aghaidh a thabhairt go comhpháirteach ar dhúshláin choiteanna i réimse na slándála. Tháinig roinnt tionscnamh as an gCruinniú Mullaigh sin: - Reáchtáladh an chéad chruinniú de Chomhairle Trádála agus Teicneolaíochta (TTC) AE-SAM an 29 Meán Fómhair 2021. I Ráiteas Pittsburgh gaolmhar, cuireadh i dtábhacht an tábhacht a bhaineann leis na nithe seo a leanas: scagadh infheistíochta chun aghaidh a thabhairt ar rioscaí don tslándáil náisiúnta, comhar i réimsí a bhaineann le rialú onnmhairí le haghaidh trádáil earraí dé-úsáide, slabhraí soláthair athléimneacha inbhuanaithe a leathnú, mar aon le dul i ngleic le hionramháil agus cur isteach eachtrach ar fhaisnéis. Áirítear le TTC meitheal atá tiomnaithe do Theicneolaíocht na Faisnéise agus na Cumarsáide agus Seirbhísí, Slándáil agus Iomaíochas, grúpa a oibreoidh ar shaincheisteanna amhail an tslándáil, an éagsúlacht, idir-inoibritheacht agus athléimneacht ar feadh an tslabhra soláthair TFC, lena n‑áirítear réimsí íogaire agus réimsí criticiúla amhail 5G, cáblaí faoin bhfarraige, ionaid sonraí, agus bonneagar néil. - An 21 Meán Fómhair 2021 bhí Cibear-Idirphlé AE-SA ann. Thángthas ar chomhaontú maidir leis na nithe seo a leanas: an gá atá le comhar agus comhordú a mhéadú maidir le plé na Náisiún Aontaithe a bhaineann le cibearchúrsaí, chun cibearghníomhaíochtaí mailíseacha a chosc, a dhíspreagadh agus freagairt orthu agus chun teagmháil a dhéanamh ar bhealach éifeachtach le tíortha eile, go háirithe maidir le hathléimneacht dhomhanda a mhéadú. - Ghlac an tAontas Eorpach páirt i dTionscnamh um Bogearraí Éirice a Chomhrac an Tí Bháin i mí Dheireadh Fómhair 2021, in éineacht le saineolaithe sinsearacha agus ionadaithe rialtais ó 30 thír. Pléadh athléimneacht líonraí, mí‑úsáid airgeadra fhíorúil chun íocaíochtaí fuascailte a sciúradh, malartú faisnéise chun tacú le himscrúdú agus ionchúiseamh coirpeach trasnáisiúnta bogearraí éirice, agus iarrachtaí taidhleoireachta chun tacú le comhchuspóirí maidir le bogearraí éirice a chomhrac. An 25 Deireadh Fómhair 2021 a tháinig Grúpa oibre AE-SAM um bhogearraí éirice le chéile agus béim aige ar chomhar oibríochtúil i measc lucht fhorfheidhmiú an dlí. - Ar imeall chruinniú G20 i mí Dheireadh Fómhair 2021, phléigh an tAontas Eorpach suaití sa slabhra soláthair agus bealaí chun an athléimneacht fhadtéarmach a bhaint amach le Stáit Aontaithe Mheiriceá agus rannpháirtithe eile, d’fhonn ganntanais a sheachaint agus margaí oscailte a choinneáil ar bun. Chun an chibearchoireacht a chomhrac go héifeachtach, tá iarrachtaí á ndéanamh ar fud an domhain, ar an leibhéal náisiúnta, ar leibhéal an Aontais Eorpaigh agus ar san leibhéal idirnáisiúnta chun feabhas a chur ar rochtain trasteorann ar fhaisnéis leictreonach le haghaidh imscrúduithe coiriúla. Tá rialacha comhoiriúnacha ar an leibhéal idirnáisiúnta thar a bheith tábhachtach chun coinbhleachtaí dlí a sheachaint nuair a bhíonn rochtain trasteorann ar fhianaise leictreonach á lorg. Rinneadh dul chun cinn mór ina leith sin nuair a tugadh an chaibidlíocht i gcrích go foirmiúil maidir leis an Dara Prótacal Breise a ghabhann leis an gCoinbhinsiún maidir le Cibearchoireacht (Coinbhinsiún Bhúdaipeist) faoi Chomhairle na hEorpa, le glacadh an téacs ag Coiste Airí Chomhairle na hEorpa an 17 Samhain 2021. Ghlac an Coimisiún tograí chun údarú a thabhairt do na Ballstáit, chun leas an Aontais, an Prótacal a shíniú agus a dhaingniú go pras agus tá sé ag obair go dlúth anois le Parlaimint na hEorpa agus leis an gComhairle chun é a chur ar a gcumas do na Ballstát é a shíniú agus a dhaingniú a luaithe is féidir. Leis an bPrótacal, soláthraítear uirlisí do chleachtóirí ar fud an domhain chun feabhas a chur ar an gcomhar maidir le cibearchoireacht agus fianaise leictreonach, agus aithnítear go mbaineann comhar éifeachtach trasteorann chun críocha an cheartais choiriúil tairbhe as coimircí láidre chun cearta bunúsacha a chosaint. Tá coimircí sa Phrótacal freisin chun príobháideacht agus sonraí pearsanta a chosaint. Ag an am céanna, tá coinbhinsiún nua um chibearchoireacht de chuid na Náisiún Aontaithe á ullmhú, coinbhinsiún ar cheart a bheith comhsheasmhach ó thaobh an dlí de leis na hionstraimí atá ann cheana, go háirithe Coinbhinsiún Bhúdaipeist. Áiritheoidh an Coimisiún go mbeidh an tAontas Eorpach rannpháirteach go héifeachtach sa chaibidlíocht a thosóidh i mí Eanáir 2022. III.Dul i ngleic le bagairtí a bhíonn ag síorathrú Baineann na bagairtí is suntasaí atá ag teacht chun cinn a tugadh faoi deara le linn na tréimhse tuairiscithe le bagairtí hibrideacha agus leis an éabhlóid leanúnach ar fhorbairtí teicneolaíochta. Is dúshlán leanúnach iad scála, cineál athraitheach agus modus operandi na mbagairtí slándála agus hibrideacha sa lá atá inniu ann, agus tá méadú ag teacht ar an éagsúlacht uirlisí atá in úsáid ag gníomhaithe mailíseacha. Is níos mó ná riamh a eascraíonn dúshláin slándála as forbairtí teicneolaíocha atá ag teacht chun cinn, forbairtí lena gcruthaítear deiseanna nua don tsochaí, ach ar minic a mbaineann gníomhaithe mailíseacha agus coirpigh leas astu freisin. D’fhonn dul i ngleic go héifeachtach le bagairtí atá ag teacht chun cinn, chuir an tUachtarán von der Leyen béim ar an ngá atá le cur chuige cuimsitheach bunaithe ar mheasúnú comhchoiteann ar bhagairtí. Beidh an Compás Straitéiseach a chuir an tArdionadaí i láthair i mí na Samhna 2021, agus a bhfuil sé beartaithe ag na Ballstáit teacht ar chomhaontú ina leith i mí an Mhárta 2022, ina dhoiciméad treorach le haghaidh bheartais slándála agus cosanta an Aontais. Bunaithe ar an gcéad Anailís chuimsitheach ar Bhagairtí riamh de chuid an Aontais a rinneadh in 2020, leagtar amach sa Chompás Straitéiseach an bealach chun cinn chun feabhas a chur ar neamhspleáchas straitéiseach an Aontais agus chun bheith ina chomhpháirtí domhanda níos láidre. Sainítear ann cuspóirí nithiúla agus spriocanna insoláthartha le haghaidh na chéad 5 go 10 mbliana eile, maidir leis an gcaoi le gníomhú go tapa agus géarchéimeanna roimhe, maidir lenár saoránaigh a dhaingniú i gcoinne bagairtí atá ag athrú go tapa, maidir le hinfheistíocht a dhéanamh sna cumais atá de dhíth orainn, agus maidir le hoibriú i gcomhar le daoine eile chun spriocanna coiteanna a bhaint amach.

Is léir ón taithí a fuarthas ó phaindéim COVID-19 gur bagairt slándála atá tromchúiseach agus atá ag méadú é ionramháil agus cur isteach eachtrach ar fhaisnéis. Féadfaidh sé na luachanna a chumhdaítear i gConarthaí AE a chur i mbaol, go háirithe institiúidí agus próisis dhaonlathacha, agus féadfaidh sé dochar a dhéanamh do chearta agus saoirsí bunúsacha. Tá an tAontas gníomhach in ionramháil agus cur isteach eachtrach ar fhaisnéis a bhrath, a anailísiú agus a nochtadh, agus oibríonn sé go dlúth le tríú tíortha agus le comhpháirtithe idirnáisiúnta (go háirithe G7 agus ECAT) chun cumais a fhorbairt. Mar thoradh ar an bPlean Gníomhaíochta um an Daonlathas Eorpach, tá bosca uirlisí á fhorbairt faoi láthair ag an tSeirbhís Eorpach Gníomhaíochta Seachtraí chun dul i ngleic le hionramháil agus cur isteach eachtrach ar fhaisnéis, i ndlúthchomhar leis an gCoimisiún Eorpach. An 25 Samhain, chuir an Coimisiún roinnt tionscnamh i láthair chun an daonlathas agus sláine na dtoghchán a threisiú. Áirítear orthu sin togra le haghaidh Rialacháin maidir le trédhearcacht na fógraíochta polaitiúla, agus dhá thogra lena dtugtar cothrom le dáta na Treoracha maidir le cearta toghcháin ‘saoránach soghluaiste de chuid an Aontais’. B’fhorbairt shuntasach maidir le hionsaithe hibrideacha ar an Aontas Eorpach i samhradh na bliana 2021 é iarracht an tAontas a dhíchobhsú trí imircigh a ionstraimiú ag teorainn sheachtrach an Aontais. Ionsaí hibrideach na Bealarúise ar an Aontas Eorpach -I samhradh 2021 bhí smachtbhannaí ar an mBealarúis tar éis tuirlingt éigeantach eitleáin paisinéirí i mí na Bealtaine 2021. D’fhreagair an réimeas trí theacht isteach imirceach neamhrialta ar theorainneacha na Liotuáine, na Laitvia agus na Polainne a éascú, gníomhaíocht a léiríonn iarracht dhiongbháilte géarchéim fhadtréimhseach a chruthú mar chuid d’iarracht chomhbheartaithe níos leithne chun an tAontas a dhíchobhsú. -Chomh maith le himircigh a nochtadh do rioscaí suntasacha pearsanta, ba chuid thábhachtach de ghníomhaíocht na Bealarúise chun imircigh a ionstraimiú é ionramháil faisnéise. Tá faireachán, anailís agus nochtadh á dhéanamh ag an Aontas ar ionramháil agus cur isteach eachtrach ar fhaisnéis agus tá a thorthaí a roinnt aige leis na Ballstáit agus le comhpháirtithe idirnáisiúnta (ECAT agus G7) tríd an gCóras Mear-Rabhaidh. -Sa Teachtaireacht Chomhpháirteach an 23 Samhain maidir le freagairt d’ionstraimiú státurraithe imirceach ag teorainn sheachtrach an Aontais, leagadh amach freagairt láidir ilchineálach an Aontais ar na himeachtaí sin. -Áirítear leis sin raon beart lena n‑áirítear: tacaíocht airgeadais ón Aontas Eorpach; cúnamh oibríochtúil á thabhairt do na Ballstáit lena mbaineann ag ghníomhaireachtaí de chuid an Aontais, Frontex agus EASO; for-rochtain taidhleoireachta chuig tíortha tionscnaimh agus tíortha idirthurais d’fhonn a áirithiú gur féidir lena saoránaigh an tsáinn a sheachaint; smachtbhannaí a ghlacadh atá dírithe orthu siúd a éascaíonn trasnuithe neamhdhleathacha ag teorainneacha seachtracha an Aontais. Tá dréacht‑Rialachán beartaithe chun srian a chur ar ghníomhaíochtaí oibreoirí iompair a éascaíonn gáinneáil ar dhaoine nó smuigleáil daoine chuig an Aontas. Moladh bearta urghnácha maidir le tearmann agus filleadh chun cuidiú leis na Ballstáit a ndéantar difear dóibh freagairt don ghéarchéim atá ann faoi láthair, agus luachanna agus caighdeáin an Aontais á n‑urramú ina n‑iomláine. Leis an athbhreithniú atá beartaithe ar Chód Teorainneacha Schengen, comhlánófar an bosca uirlisí sin freisin trí ionstraimiú a shainmhíniú i gcreat dlíthiúil an Aontais. Tá cur chun feidhme Chreat Comhpháirteach 2016 maidir le cur i gcoinne bagairtí hibrideacha agus Teachtaireacht Chomhpháirteach 2018 maidir le hathléimneacht a mhéadú agus cumais a threisiú chun aghaidh a thabhairt ar bhagairtí hibrideacha ar bun i gcónaí, mar a thuairiscítear sa chúigiú tuarascáil bhliantúil. Tá breithnithe maidir le bagairtí hibrideacha á bpríomhshruthú i gceapadh beartas, mar chuid den mheasúnú tionchair ar thionscnaimh bheartais de chuid an Aontais atá ar na bacáin, faoi chuimsiú an Bhosca Uirlisí um Rialáil Níos Fearr. Treisíodh an líonra de Phointí Teagmhála Hibrideacha, lena n‑áirítear anois oifigigh bheartais ó sheirbhísí ar fud an Choimisiúin, ón tSeirbhís Eorpach Gníomhaíochta Seachtraí agus ón nGníomhaireacht Eorpach um Chosaint. Tá sé ríthábhachtach freisin feabhas a chur ar fheasacht staide agus athléimneacht a chothú chun cur i gcoinne bagairtí hibrideacha. Tá breis agus 100 tuarascáil i scríbhinn maidir le bagairtí hibrideacha curtha i dtoll a chéile ag an gCill Chomhtháthaithe in aghaidh Bagairtí Hibrideacha laistigh de Lárionad Faisnéise agus Staide an Aontais Eorpaigh (EU INTCEN) a fheidhmíonn faoin tSeirbhís Eorpach Gníomhaíochta Seachtraí, lena n‑áirítear sé cinn d’Anailís ar Threochtaí Bagairtí Hibrideacha. D’fhonn uirlisí a fhorbairt chun measúnú a dhéanamh ar an leibhéal ullmhachta in earnálacha ar minic cur isteach bagairtí hibrideacha ag baint díobh, rinne seirbhísí an Choimisiúin agus an tSeirbhís Eorpach Gníomhaíochta Seachtraí bunlínte earnála a shainaithint den chéad uair, agus ba é sin an chéad chéim chun an dul chun cinn atá déanta ar na Ballstáit agus institiúidí an Aontais a chosaint ar bhagairtí hibrideacha a rianú. Díríonn comhar AE-ECAT, atá bunaithe ar Dhearbhú Comhpháirteacha Vársá agus na Bruiséile ó 2016 agus 2018, agus a treisíodh tuilleadh le linn phaindéim COVID-19, ar bhagairtí hibrideacha freisin. I bhfianaise na mbagairtí atá ag síorathrú atá roimh Bhallstáit an Aontais agus Comhghuaillithe ECAT, táthar i mbun caibidlíochta maidir leis an tríú Dearbhú Comhpháirteach AE-ECAT. Rioscaí ceimiceacha, bitheolaíocha, raideolaíocha agus núicléacha (CBRN) D’fhéadfadh bagairtí de bhunadh bitheolaíoch, ceimiceach agus anaithnid a bheith ina mbagairtí sláinte trasteorann, agus féadfar iad a úsáid mar bhagairtí hibrideacha nó chun críoch sceimhlitheoireachta. Beidh sé sin mar chuid de shainordú HERA, a mbeidh measúnuithe leanúnacha ar bhagairtí, agus cur chun cinn soláthair agus monaraithe frithbheart leighis ábhartha mar chuid de. Tá Gníomhaíocht Chomhpháirteach á maoiniú ag an Aontas freisin (EUR 5 mhilliún ón gClár Sláinte), gníomhaíocht atá ceaptha go sonrach chun ullmhacht agus freagairt ar ionsaithe sceimhlitheoireachta bitheolaíocha agus ceimiceacha a neartú. Dúshláin theicneolaíocha Féadfaidh gníomhaithe mailíseacha agus coirpigh leas a bhaint as teicneolaíochtaí amhail criptiú nó intleacht shaorga. Anseo, is é an dúshlán atá roimh lucht ceaptha beartas san Eoraip agus níos faide i gcéin, an chothromaíocht cheart a bhaint amach idir cearta agus saoirsí aonair a chosaint, cibearshlándáil a áirithiú, agus a áirithiú gur féidir le húdaráis forfheidhmithe dlí a gcuid oibre a dhéanamh. Mar a cuireadh i dtábhacht sa tríú tuarascáil ón bhFeidhm Faireachlainne maidir le criptiú, tá go leor dúshlán roimh údaráis forfheidhmithe dlí agus údaráis bhreithiúnacha chun cumarsáidí a idircheapadh go dleathach agus chun fianaise a bhailiú le haghaidh imscrúduithe coiriúla. I Straitéis na bliana seo maidir le Coireacht Eagraithe, leag an Coimisiún amach an rún atá aige bealach chun cinn a mholadh in 2022 chun aghaidh a thabhairt ar shaincheist na rochtana dleathaí agus spriocdhírithe ar fhaisnéis chriptithe le haghaidh imscrúduithe agus ionchúisimh choiriúla. Tá cleachtadh mapála á dhéanamh ag an gCoimisiún ar an reachtaíocht atá ann cheana, an cásdlí, na cleachtais oibríochtúla agus na riachtanais sna Ballstáit, chun tuiscint níos cuimsithí a fháil ar na creataí dlíthiúla, ar na cleachtais atá i bhfeidhm faoi láthair, agus ar riachtanais na bpobal forfheidhmithe dlí, breithiúna agus cibearshlándála. Rinneadh an togra ón gCoimisiún le haghaidh Gníomh maidir leis an Intleacht Shaorga a phlé sa Chomhairle Ceartais agus Gnóthaí Baile agus sa Chomhairle Teileachumarsáide. D’eagraigh Uachtaránacht na Slóivéine ceardlanna, lena n‑áirítear ceardlanna tiomnaithe maidir le forfheidhmiú an dlí, chun na saincheisteanna is casta a shoiléiriú. I mí an Mheithimh 2021, d’fhoilsigh an Bord Eorpach um Chosaint Sonraí agus an Maoirseoir Eorpach ar Chosaint Sonraí Tuairim Chomhpháirteach maidir leis an togra ón gCoimisiún, tuairim inar iarradh go gcuirfí cosc ginearálta ar úsáid a bhaint as intleacht shaorga le haghaidh córais chianaitheanta bhithmhéadracha i spásanna poiblí. Ghlac Parlaimint na hEorpa rún an 6 Deireadh Fómhair 2021 ina dtugtar le fios go bhfuil baol ag baint le córais chianaitheanta bhithmhéadrachta fhíor-ama agus claontacht algartamach i bhfeidhmchláir intleachta saorga, agus cuirtear i dtábhacht ann freisin go bhfuil gá le maoirseacht dhaonna agus cumhachtaí láidre dlíthiúla, go háirithe i gcomhthéacs fhorfheidhmiú an dlí nó i gcomhthéacs trasnuithe teorann.

IV.Saoránaigh na hEorpa a chosaint ar sceimhlitheoireacht agus ar choireacht eagraithe An sceimhlitheoireacht Tugadh le fios sa Tuarascáil maidir le Staid agus Treochtaí na Sceimhlitheoireachta a d’fhoilsigh Europol i mí an Mheithimh 2021 gur mheas na Ballstáit gurbh í an sceimhlitheoireacht jiohádach an bhagairt sceimhlitheoireachta ba mhó san Aontas go fóill. Deimhnítear sa tuarascáil gur ionsaithe inar díríodh ar shibhialtaigh in áiteanna poiblí iad na hionsaithe arna spreagadh ag an jiohádachas is minice a rinneadh san Aontas Eorpach, san Eilvéis agus sa Ríocht Aontaithe. Gach ionsaí jiohádach a cuireadh i gcrích in 2020, ba é daoine aonair ag gníomhú ina aonar a rinne iad. Léirítear ann freisin go raibh roinnt faoine a bhí faoi amhras a gabhadh in 2020 i dteagmháil ar líne le lucht leanúna grúpaí sceimhlitheoireachta lasmuigh den Aontas. Lean grúpa sceimhlitheoireachta féinfhógartha an Stáit Ioslamaigh agus líonra al-Qaeda d’ionsaithe aonair a spreagadh i dtíortha an Iarthair, rud a léiríonn an chaoi a bhfuil an tslándáil sheachtrach agus an tslándáil inmheánach idirnascadh go dlúth. I mí Lúnasa, dúirt an Chomhairle Ceartas agus Gnóthaí Baile “go ndéanfaidh an tAontas agus na Ballstáit a seacht ndícheall chun a áirithiú nach dtiocfaidh bagairtí nua slándála do shaoránaigh an Aontais as an staid san Afganastáin”. Rinneadh bearta chun a áirithiú go n‑úsáidtear na huirlisí go léir atá ar fáil chun freagairt do bhagairtí a d’fhéadfadh a bheith ann. I bhfianaise na bhforbairtí sa Afganastáin, i gcomhar leis an gCoimisiún, an tSeirbhís Eorpach Gníomhaíochta Seachtraí, an Uachtaránacht agus príomhghníomhaireachtaí den Aontas, chuir Comhordaitheoir Frithsceimhlitheoireachta an Aontais Eorpaigh Plean Gníomhaíochta Frithsceimhlitheoireachta maidir leis an Afganastáin le chéile. Leagtar 23 moladh amach sa Phlean Gníomhaíochta i gceithre réimse: seiceálacha slándála – insíothlú a chosc; a sheachaint go mbeidh an Afganastáin ina tearmann le haghaidh grúpaí sceimhlitheoireachta; faireachán a dhéanamh ar bholscaireacht agus ar shlógadh agus cur ina gcoinne (e.g. ról an Líonra um Fheasacht ar an Radacú); agus dul i ngleic leis an gcoireacht eagraithe mar fhoinse le haghaidh mhaoiniú na sceimhlitheoireachta. Chuir na Ballstáit fáilte roimh an bPlean Gníomhaíochta ag an gComhairle Ceartais agus Gnóthaí Baile an 8 Deireadh Fómhair 2021. Is é an chéad rud a baineadh amach ná nós imeachta deonach le haghaidh seiceálacha slándála feabhsaithe ar dhaoine a thagann ón Afganastáin, ar thacaigh Buanchoiste an Aontais Eorpaigh um an gComhar Oibríochtúil sa tSlándáil Inmheánach leis an 22 Samhain 2021. An 28 Samhain 2021 ag cruinniú teicniúil in Doha le comhaltaí an rialtais eatramhaí na hAfganastáine a d’fhógair an Taliban, d’áitigh an tAontas ar an Afganastáin gníomhaíocht dhiongbháilte a dhéanamh chun gach cineál sceimhlitheoireachta a chomhrac. Tá an Coimisiún ag leanúint leis an obair atá á déanamh aige maidir leis an gClár Oibre Frithsceimhlitheoireachta a chur chun feidhme. Glacadh meastóireacht ar an Treoir maidir leis an sceimhlitheoireacht a chomhrac an 18 Samhain 2021 agus rinneadh measúnú dearfach uirthi. Mar sin féin, tá saincheisteanna ann a chuireann srian ar an bhfeidhmíocht, mar shampla, deacrachtaí maidir le hintinn sceimhlitheoireachta a chruthú, nó i roinnt Ballstát, dúshláin maidir le gníomhartha foréigneacha a bhaineann le hantoisceachas na heite deise a aicmiú mar ghníomhartha sceimhlitheoireachta. Ar deireadh, tá constaicí roimh chomhar agus comhordú éifeachtach idir na Ballstáit ann fós a mhéid a bhaineann leis an gcosaint agus leis an gcúnamh a thugtar d’íospartaigh na sceimhlitheoireachta. Tá an Coimisiún ag déanamh tuilleadh measúnaithe faoi láthair ar thrasuíomh na Treorach sa dlí náisiúnta agus tá tús curtha aige le nósanna imeachta maidir le sárú i gcoinne 24 Bhallstát ó bhí Iúil 2021 ann toisc nach ndearnadh an treoir a thrasuí go leormhaith. Tá treoirthionscadal Lárionad AE um shaineolas ar íospartaigh na sceimhlitheoireachta ag cabhrú leis na Ballstáit agus le heagraíochtaí náisiúnta tacaithe íospartach chun rialacha an Aontais maidir le híospartaigh na sceimhlitheoireachta a chur i bhfeidhm go praiticiúil. I measc na dtorthaí a bhí ar an treoirthionscadal sin tá Lámhleabhar AE maidir le híospartaigh na sceimhlitheoireachta, lámhleabhair náisiúnta agus níos mó ná 750 rannpháirtí atá i ndiaidh páirt a ghlacadh i ngníomhaíochtaí oiliúna náisiúnta. Tacaíonn an Coimisiún i gcónaí le hiarrachtaí na mBallstát spásanna poiblí a chosaint ar bhealach níos fearr. Reáchtáladh an dara Scoil Fómhair Dhigiteach um Chosaint Spásanna Poiblí agus tugtar páirtithe leasmhara cothrom le dáta maidir le dea-chleachtas. Chun an sceimhlitheoireacht a chosc ar bhealach níos fearr, ní mór leanúint den chomhrac i gcoinne an radacaithe, as líne agus ar líne araon. I mí Dheireadh Fómhair 2021, rinne an Líonra um Fheasacht ar an Radacú (RAN) ceiliúradh ar an 10ú bliain de chosc an radacaithe, agus reáchtáladh comhdháil a dhírigh ar chineál athraitheach na ndúshlán sa réimse sin. Maidir leis an gcomhrac i gcoinne an radacaithe ar líne, an 5 Samhain 2021, d’eagraigh Europol, i gcomhar leis an gCoimisiún, cleachtadh boird chun cur chun feidhme an Phrótacail Eorpaigh um Ghéarchéimeanna a thástáil. Rinneadh an cleachtadh faoi chuimsiú Fhóram Idirlín an Aontais Eorpaigh agus scrúdaíodh an comhar idir údaráis rialtais agus tionscal na teicneolaíochta chun scaipeadh víreasach ábhar sceimhlitheoireachta agus ábhar antoisceach foréigneach ar líne a shrianadh. Ós rud é go bhfuil slándáil ár gcomhpháirtithe agus ár gcomharsan ríthábhachtach chun slándáil inmheánach na hEorpa féin a áirithiú, oibríonn an tSeirbhís Eorpach Gníomhaíochta Seachtraí agus an Coimisiún go dlúth le príomhhtríú tíortha agus le príomheagraíochtaí idirnáisiúnta, trí idirphlé frithsceimhlitheoireachta rialta chun feabhas a chur ar an gcomhar eadrainn i ndáil le saincheisteanna slándála agus frithsceimhlitheoireachta. An tráth céanna, cuirtear roinnt comhaontuithe i bhfeidhm chun malartú faisnéise agus sonraí pearsanta a éascú, rud a éascaíonn comhar níos oibríochtúla trí Europol. Idirphlé frithsceimhlitheoireachta le tríú tíortha/eagraíochtaí idirnáisiúnta idir Iúil agus Nollaig 2021 Idirphlé Ardleibhéil Polaitiúil agus Slándála na hÁise Láir (Iúil 2021) -Comhchoiste Comhair na Nua-Shéalainne, Idirphlé Straitéiseach AE-NZ (Iúil 2021) -Cruinniú de Rannóg Frithsceimhlitheoireacht Oifigigh Shinsearacha Oileáin Mhaildíve (Meán Fómhair 2021) -Idirphlé Frithsceimhlitheoireachta na Boisnia agus na Heirseagaivéine (Deireadh Fómhair 2021) -Idirphlé Frithsceimhlitheoireachta na Tuirce (25 Samhain 2021) -Idirphlé Frithsceimhlitheoireachta AE-ECAT (15 Samhain 2021) Comhaontuithe Europol le tríú tíortha maidir le sonraí pearsanta a mhalartú -Comhaontú Europol leis an Nua-Shéalainn arna thabhairt i gcrích an 28 Meán Fómhair 2021 -Tionóladh an chéad bhabhta caibidlíochta le hIosrael an 22 Samhain 2021 Comhaontuithe Europol um chomhar straitéiseach -Shínigh Europol comhaontú um chomhar straitéiseach leis an Airméin an 16 Meán Fómhair 2021 Faoi chuimsiú Phlean Comhpháirteach Gníomhaíochta 2018 maidir leis an bhFrithsceimhlitheoireacht leis na Balcáin Thiartá dlúthchomhar ann leis na Balcáin Thiar maidir le frithsceimhlitheoireacht agus maidir leis an radacú a chosc. Leantar ag luas seasmhach leis an obair ar chur chun feidhme na sé Shocrú Cur Chun Feidhme le gach comhpháirtí sna Balcáin Thiar. Ag an gcruinniú mullaigh idir an tAontas agus na Balcáin Thiar sa tSlóivéin i mí Dheireadh Fómhair 2021, cuireadh i dtábhacht a thábhachtaí atá sé gníomhaíocht dhaingean a dhéanamh chun aghaidh a thabhairt ar an sceimhlitheoireacht agus ar an radacú, ar an gcoireacht thromchúiseach agus ar an gcoireacht eagraithe, go háirithe an gháinneáil ar dhaoine, smuigleáil imirceach, sciúradh airgid, saothrú drugaí agus gáinneáil drugaí, chomh maith leis an éilliú, gáinneáil aindleathach ar airm thine, cibearbhagairtí agus bagairtí hibrideacha. An 20 Iúil 2021, chuir an Coimisiún i láthair pacáiste uaillmhianach de thograí reachtacha chun rialacha an Aontais maidir le comhrac in aghaidh sciúradh airgid agus maoiniú sceimhlitheoireachta (AML/CFT) a threisiú, lena n‑áirítear bearta maidir le criptea-shócmhainní chun ailíniú leis na caighdeáin idirnáisiúnta is déanaí atá forbartha ag an Tascfhórsa um Ghníomhaíocht Airgeadais (FATF). Mar shampla, tabharfar gach Soláthraí Seirbhísí Criptea-Shócmhainní (CASPanna) laistigh de raon feidhme reachtaíocht frithsciúrtha airgid an Aontais, lena gceanglaítear orthu aon idirbheart amhrasach a dhéanann a gcustaiméirí a thuairisciú. Tá sé beartaithe ag an gCoimisiún freisin cosc a chur ar CASPanna sparáin criptea-sócmhainní anaithnide a sholáthar. Tá an pacáiste mar chuid de thiomantas an Choimisiúin daoine aonair san Aontas agus córas airgeadais an Aontais a chosaint ar mhaoiniú na sceimhlitheoireachta. Is é is aidhm don phacáiste sin feabhas a chur ar an gcaoi a mbraitear idirbhearta agus gníomhaíochtaí amhrasacha, agus lúba ar lár a úsáideann coirpigh trína ndéantar fáltais aindleathacha a sciúradh nó trína ndéantar gníomhaíochtaí sceimhlitheoireachta a mhaoiniú tríd an gcóras airgeadais, na lúba ar lár sin a dhúnadh. Tá rialacháin nua le déanaí maidir le rialuithe custaim ar airgead tirim atá ag teacht isteach san Aontas agus ag dul amach as agus maidir le hearraí cultúir a allmhairiú ag céim an chur chun feidhme anois (cur chun feidhme páirteach i gcás an dara rialachán sin, go dtí go bhforbrófar an córas láraithe gaolmhar TF). Rannchuideoidh na rialacháin sin leis an gcomhrac i gcoinne sciúradh airgid agus le cosaint na hoidhreachta cultúrtha, ach beidh ról acu freisin i bhfeabhas a chur ar an gcomhrac i gcoinne mhaoiniú na sceimhlitheoireachta. Coireacht eagraithe Maidir leis an gcoireacht thromchúiseach agus leis an gcoireacht eagraithe, léirítear le treochtaí coireachta arna mbreathnú ag Europol le linn phaindéim COVID-19 go bhfuil sí gníomhach go fóill, go gcuireann sí í féin in oiriúint agus go mbaineann sí leas as gach imthoisc chun brabús a dhéanamh, in ainneoin dianghlasálacha agus srianta. Cé gur imigh geilleagair dhlíthiúla i léig, tá an geilleagar coiriúil ag éirí níos láidre. Léirítear leis an gcomhar idirnáisiúnta i bhforfheidhmiú an dlí ar bhonn laethúil scála domhanda na líonraí coireachta eagraithe agus an méid nascachta i measc coirpeach. Tá gá le rannpháirtíocht idirnáisiúnta maidir le dul i ngleic leis an gcoireacht eagraithe, lena n‑áirítear céimeanna breise chun comhpháirtíochtaí agus comhar a fhorbairt le tíortha sa gharchomharsanacht agus le tíortha níos faide i gcéin, chun aghaidh a thabhairt ar an dúshlán trasnáisiúnta sin. Is é an trádáil i ndrugaí aindleathacha fós an margadh coiriúil is mó san Aontas Eorpach. Glacadh Plean Gníomhaíochta an Aontais do 2021-2025 maidir le Drugaí ag tús mhí Iúil, tar éis na Straitéise a foilsíodh i mí na Nollag 2020. Tháinig Comhordaitheoirí Náisiúnta Drugaí an Aontais le chéile an 22 Meán Fómhair chun cosc a phlé. Chuir an Lárionad Faireacháin Eorpach um Dhrugaí agus um Andúil i nDrugaí (EMCDDA) i láthair an anailís is déanaí uaidh ar staid na ndrugaí san Eoraip i dTuarascáil Eorpach um Dhrugaí 2021 i mí an Mheithimh agus d’eisigh sé tuarascáil i mí Mheán Fómhair inar cuireadh i dtábhacht an méadú atá ag teacht ar tháirgeadh meitiolamfataimín san Afganastáin. Tá Europol ag cur dlús leis an gcomhar le húdaráis na hIaráine agus na le húdaráis na Tuirce chun feabhas a chur ar fhaisnéis faoi gháinneáil ar dhrugaí. Dar le Europol, is trí na Balcáin is mó a dhéantar gáinneáil ar hearóin san Aontas fós agus is minice a dhéantar gáinneáil ar chócaon trí chalafoirt choimeádáin amhail Antuairp nó Rotterdam. Tá Europol ag tógáil ardán nua um dhrugaí chun Ballstáit an Aontais a thabhairt cothrom le dáta maidir le forbairtí ar bhonn seachtainiúil.

Tá comhar le comhpháirtithe idirnáisiúnta ríthábhachtach sa chomhrac i gcoinne drugaí. I measc na dteagmhálacha a bhí ann le déanaí bhí idirphlé idir an tAontas agus na Stáit Aontaithe i mí Mheán Fómhair 2021, Idirphlé idir an tAontas Eorpach agus na Balcáin Thiar maidir le Drugaí i mí Dheireadh Fómhair, agus sásra comhordúcháin agus comhair AE-CELAC maidir le drugaí i mí an Mheithimh. Cuirfear idirphlé idir an tAontas agus an Iaráin ar bun, mar aon le hidirphlé idir an tAontas agus an Cholóim maidir le drugaí. Tá sé soiléir i bPlean Gníomhaíochta an Aontais Eorpaigh 2020-2025 in aghaidh gáinneáil ar airm thine gur príomhthosaíocht é cur chun feidhme iomlán na Treorach maidir le hAirm Thine. Sa tuarascáil ón gCoimisiún i mí Dheireadh Fómhair 2021, déantar measúnú ar chur i bhfeidhm na Treorach maidir le fáil agus seilbh arm a rialú, agus tugtar ar aird gur chuir an Treoir maidir le hAirm Thine feabhas ar chatagóirí na n‑arm tine, ar a n‑inrianaitheacht, ar mhalartuithe faisnéise agus ar nósanna imeachta riaracháin. Go dtí seo, áfach, níor thrasuigh ach 10 mBallstát an Treoir go hiomlán. Cuirtear i dtábhacht sa tuarascáil go bhféadfaí tuilleadh dul chun cinn a dhéanamh maidir le fáil, seilbh agus gluaiseachtaí arm sibhialtach a rialú go dlíthiúil. Dá bhrí sin, déanfaidh an Coimisiún measúnú tionchair ar na modhnuithe a d’fhéadfaí a dhéanamh ar an Treoir maidir le hAirm Thine. Tá tuairim agus 35 milliún arm tine neamhdhleathach san Aontas Eorpach agus smuigleáiltear go leor díobh trasna ár dteorainneacha. Tá comhar leis na Balcáin Thiar ríthábhachtach. Tionóladh comhdháil aireachta idir an tAontas agus na Balcáin Thiar maidir le hairm thine i mí Mheán Fómhair 2021, comhdháil inar cuireadh i dtábhacht an dlúthchomhar idir an tAontas agus na Balcáin Thiar i gcoinne gáinneáil ar airm thine, ag obair laistigh den Ardán Eorpach Ildisciplíneach i gCoinne Bagairtí Coiriúla (EMPACT). Ó glacadh an Treochlár Réigiúnach maidir le Mionairm agus Airm Éadroma chuimsitheacha in 2018, tá dul chun cinn seasmhach déanta ag comhpháirtithe na mBalcán Thiar maidir le creataí dlíthiúla a chomhchuibhiú le rialacha an Aontais agus rialacha na Náisiún Aontaithe maidir le hairm thine, agus tá méadú tagtha ar an gcomhar oibríochtúil agus ar an malartú faisnéise leis an Aontas agus lena ghníomhaireachtaí. Tá gáinneáil ar dhramhaíl ar cheann de na cineálacha coireachta comhshaoil is tromchúisí. Tá suas le 30 % de luach loingsithe dramhaíola neamhdhleathach, ar fiú an luach sin agus EUR 9.5 billiún in aghaidh na bliana. An 17 Samhain 2021 ghlac an Coimisiún an Rialachán athbhreithnithe maidir le loingsithe dramhaíola, ar rialachán é a neartóidh tuilleadh an ghníomhaíocht i gcoinne gáinneáil ar dhramhaíl trí Ghrúpa Forfheidhmiúcháin AE um Loingsiú Dramhaíola a bhunú, trí OLAF (an Oifig Eorpach Frith‑Chalaoise) a chumhachtú chun tacú le himscrúduithe trasnáisiúnta ag na Ballstáit ar gháinneáil ar dhramhaíl, agus trí rialacha níos déine a sholáthar maidir le pionóis riaracháin. Tá an comhrac i gcoinne na éillithe ríthábhachtach chun smacht reachta láidir a áirithiú agus chun muinín na saoránach as institiúidí poiblí a chaomhnú. Is dúshláin lárnacha iad an nasc láidir idir an choireacht eagraithe agus an t‑éilliú, chomh maith leis an riosca a bhaineann le hinsíothlú an gheilleagair dhleathaigh agus institiúidí poiblí. Sa dara tuarascáil maidir leis an Smacht Reachta, tuarascáil a foilsíodh an 20 Iúil 2021, cuireadh i dtábhacht gur ann do dhúshláin fós, cé go bhfuil Ballstáit an Aontais fós i measc na ngníomhaithe is fearr ar fud an domhain sa chomhrac i gcoinne an éillithe, go háirithe dúshláin maidir le himscrúduithe coiriúla, ionchúisimh agus cur i bhfeidhm smachtbhannaí i leith an éillithe i roinnt Ballstát. Cé go ndearna a lán Ballstát bearta chun na creataí maidir leis an éilliú a chosc agus na creataí sláine a neartú, lena n‑áirítear rialacha maidir le coinbhleachtaí leasa, an trédhearcacht a bhrústocaireacht agus na doirse imrothlacha, tá na hacmhainní a leithdháiltear ar fhrithéilliú easnamhach i roinnt Ballstát. I gcásanna eile, tá imní fós ann maidir le héifeachtacht imscrúduithe, ionchúiseamh agus breithnithe cásanna ardleibhéil éillithe. Tá sé ríthábhachtach calaois i gcoinne bhuiséad an Aontais a chosc freisin. An 26 Deireadh Fómhair d’eisigh Parlaimint na hEorpa dhá thuarascáil inar thug sí dá haire agus imní dá réir uirthi gur chruthaigh paindéim COVID-19 deiseanna nua le haghaidh calaoiseoirí agus le haghaidh na coireachta eagraithe, agus inar tarraingíodh aird ar an tábhacht a bhaineann le bearta coisctheacha chun rioscaí an éillithe i staideanna géarchéime a thuar agus chun freagairt dóibh, chomh maith leis an ngá atá le trédhearcacht mhéadaithe i dtimpeallacht airgeadais an Aontais. I mí Mheán Fómhair 2021, níos lú ná ceithre mhí ó thús a cuid gníomhaíochtaí, tá torthaí suntasacha bainte amach cheana féin ag Oifig an Ionchúisitheora Phoiblí Eorpaigh (OIPE), agus chuir sí imscrúduithe ar bun ar chásanna calaoise líomhnaithe dar luach tuairim agus EUR 4.5 billiún san iomlán . An 15 Deireadh Fómhair 2021 chuir Europol Oibríocht Sentinel ar bun, oibríocht nua ar fud an Aontais Eorpaigh lena ndíreofar ar chalaois in aghaidh cistí atá á dtairiscint faoi chuimsiú thionscnaimh NextGenerationEU. Baineann sé le OIPE, Eurojust, OLAF agus 23 mBallstát. Beidh na gníomhaíochtaí ar siúl ar feadh bliana ar a laghad, agus díreoidh siad ar fhaisnéis a roinnt go réamhghníomhach, ar mhalartú faisnéise, agus ar thacú le comhordú oibríochtaí chun dul i ngleic le calaois, go háirithe calaois i gcoinne na Saoráide Téarnaimh agus Athléimneachta. Is gníomhaíocht choiriúil í smuigleáil imirceach a fhéachann le teacht i dtír ar dhaoine leochaileacha. Is ilchoirpigh iad 50 % de smuigléirí daoine, coirpigh a bhíonn i mbun cineálacha eile gníomhaíochta coiriúla. Príomhchuspóir de Straitéis an Aontais um an Aontas Slándála , Straitéis an Aontais chun dul i ngleic leis an gCoireacht Eagraithe, Straitéis an Aontais maidir le Gáinneáil ar Dhaoine a Chomhrac (2021-2025) agus an Comhshocrú Nua maidir le hImirce agus Tearmann is ea smuigleáil imirceach a chosc agus a chomhrac, ar chuspóir é a éilíonn comhar agus comhordú leanúnach idirnáisiúnta. Ag tógáil ar an dul chun cinn a rinneadh leis an gcéad phlean gníomhaíochta AE in aghaidh smuigleáil imirceach (2015-2020) , ghlac an Coimisiún, ag obair le chéile leis an Ardionadaí, plean gníomhaíochta athnuaite AE le haghaidh na tréimhse 2021-2025. Príomhthéamaí phlean gníomhaíochta AE in aghaidh smuigleáil imirceach (2021-2025) -Comhpháirtíochtaí Oibríochta Frithsmuigleála a fhorbairt ag a mbeidh uirlisí nithiúla mar chuid de chomhpháirtíochtaí imirce a bheidh cuimsitheach, cothrom, saincheaptha agus comhthairbheach, lena gcuirfear tuilleadh leis an muinín agus leis an gcomhar frithpháirteach. -Feabhas a chur ar chur chun feidhme na gcreataí dlíthiúla chun smachtbhannaí a fhorchur ar smuigléirí agus chun daoine a chosaint ar dhúshaothrú. -An comhar breithiúnach maidir le smuigleáil imirceach a neartú trí iarraidh ar Bhallstáit an Aontais leas níos mó a bhaint as Eurojust, tacú le himscrúduithe trasteorann, trí Fhoirne Comhpháirteacha um Imscrúdú agus an leas is fearr a bhaint as Grúpa Fócas na n‑ionchúisitheoirí maidir le smuigleáil imirceach. -Freagairt do chleachtais ar líne atá ag teacht chun cinn agus d’uirlisí lena n‑éascaítear an smuigleáil, trí chomhar oibríochtúil agus malartú faisnéise feabhsaithe idir na húdaráis náisiúnta agus gníomhaireachtaí an Aontais. -Taighde agus bailiú sonraí a mhéadú chun tuiscint níos fearr a fháil ar threochtaí imirce, ar chineál agus réimse na líonraí coiriúla, ar thionchar na mbeartas frithsmuigleála agus ar ‘modus operandi’ na líonraí coiriúla. Ar an 4-5 Samhain 2021, thionóil Eurojust a chruinniú bliantúil maidir le smuigleáil imirceach, cruinniú lena cruthaíodh deis freisin chun feabhas a chur ar an gcomhar maidir leis sin leis na Balcáin Thiar agus le Tíortha Comhpháirtíochta na Meánmhara Theas, a bhí rannpháirteach in EuroMed Justice. Sna sé mhí dheireanacha de 2021, thacaigh Eurojust le roinnt oibríochtaí mórscála i gcoinne smuigleáil imirceach freisin . Agus an Straitéis maidir le Gáinneáil ar Dhaoine a Chomhrac á leanúint aige, tá an Coimisiún ag déanamh meastóireachta ar an Treoir maidir le Frithgháinneáil, lena n‑áirítear breithniú ar rialacha íosta AE a d’fhéadfadh úsáid seirbhísí dúshaothraithe íospartach gáinneála a choiriúlú. An 18 Deireadh Fómhair 2021 a reáchtáladh an 15ú Lá Frithgháinneála AE, chun feasacht a ardú faoin gcoireacht sin. Ar an lá céanna, d’fhoilsigh an Líonra Gníomhaireachtaí Ceartais agus Gnóthaí Baile tuarascáil chomhpháirteach maidir le híospartaigh gáinneála a shainaithint agus a chosaint. I mí na Samhna 2021, chomhordaigh Europol agus Frontex tacaíocht do ghníomhaíocht idirnáisiúnta ar mhórscála i gcoinne gáinneáil ar dhaoine. Ghlac 29 tír, faoi stiúir na hOstaire agus na Rómáine, páirt sna laethanta gníomhaíochta, agus bhí os cionn 14 000 oifigeach forfheidhmithe dlí ag díriú ar bhealaí gáinneála ar bhóithre agus ag aerfoirt, agus mar thoradh air sin gabhadh 212 dhuine agus sainaithníodh 89 nduine eile a bhfuil amhras ann ina leith maidir le gáinneáil. Tá mí‑úsáid ghnéasach leanaí ar líne agus as líne ar cheann de na coireanna is tromchúisí, agus is tosaíocht leanúnach don Aontas agus dá Bhallstáit í. An 12 Samhain 2021, phléigh na hAirí Gnóthaí Baile beartais agus cleachtais arb é is aidhm dóibh feasacht a ardú maidir leis an gcion sin agus an cion sin a chosc, na huirlisí is gá chun imscrúdú rathúil a dhéanamh ar an gcion sin agus lánurraim á tabhairt do chearta bunúsacha na n‑úsáideoirí uile lena mbaineann, agus bealaí chun cosaint na n‑íospartach a áirithiú, agus béim láidir á leagan ar chearta an linbh. An 3 Lúnasa 2021, tháinig an reachtaíocht shealadach i bhfeidhm chun a áirithiú gur féidir le soláthraithe seirbhíse ar líne leanúint dá gcleachtais dheonacha chun mí‑úsáid ghnéasach leanaí a bhrath agus a thuairisciú ar líne, agus chun ábhar a bhaineann le mí‑úsáid ghnéasach leanaí a bhaint dá gcórais. Tá an Coimisiún ag leanúint den obair ar chur chun feidhme na dtionscnamh a fógraíodh i Straitéis an Aontais Eorpaigh maidir le mí‑úsáid ghnéasach leanaí a chomhrac ar bhealach níos éifeachtaí agus i Straitéis Chuimsitheach an Aontais um Chearta an Linbh agus tá reachtaíocht fhadtéarmach á hullmhú aige freisin chun mí‑úsáid ghnéasach leanaí ar líne a chomhrac ar bhealach níos éifeachtaí.

V.Éiceachóras slándála Eorpach láidir Is gnéithe ríthábhachtacha d’Aontas gan rialuithe ag teorainneacha inmheánacha iad comhar póilíneachta feabhsaithe ar fud an Aontais, chomh maith le teorainneacha seachtracha láidre. Ós rud é gur de chineál trasteorann é an choireacht a chomhrac agus feabhas a chur ar tslándáil, ní mór do na Ballstáit brath níos mó agus níos mó ar a chéile. Tá constaicí ann fós, áfach, maidir le malartú sonraí idir údaráis forfheidhmithe dlí i mBallstáit éagsúla de chuid an Aontais, rud a fhágann go mbíonn caochspotaí ann ar féidir le coirpigh agus sceimhlitheoirí atá ag gníomhú i níos mó ná Ballstát amháin leas a bhaint astu. Chun tacaíocht níos fearr a thabhairt do na Ballstáit, tá pacáiste beart maidir le comhar póilíneachta á chur i láthair ag an gCoimisiún. Áirítear an méid seo a leanas sa phacáiste um Chomhair Póilíneachta: -Togra le haghaidh Treoir maidir le malartú faisnéise idir údaráis fhorfheidhmithe dlí na mBallstát: tá sé de chuspóir aige na rudaí seo a leanas a dhéanamh (i) rochtain choibhéiseach a éascú d’údaráis forfheidhmithe dlí ar fhaisnéis atá ar fáil i mBallstát eile, (ii) a áirithiú go mbeidh Pointe Teagmhála Aonair atá ag feidhmiú go héifeachtach ag gach Ballstát, (iii) feidhmchlár líonra um malartú slán faisnéise Europol (SIENA) a bhunú mar an bealach cumarsáide réamhshocraithe le haghaidh malartuithe faisnéise i dtaca le forfheidhmiú an dlí idir na Ballstáit. -Togra le haghaidh moladh ón gComhairle maidir le comhar oibríochtúil póilíneachta: tá sé de chuspóir aige feabhas a chur ar an gcomhar oibríochtúil trasteorann póilíneachta trí íoschaighdeáin chomhchoiteanna AE a ghlacadh le haghaidh uirlisí comhair i réimsí amhail tóir thrasteorann, patróil chomhpháirteacha agus oibríochtaí comhpháirteacha. -Togra le haghaidh Rialacháin maidir le Prüm II: tá sé de chuspóir aige athbhreithniú a dhéanamh ar chreat Prüm atá i bhfeidhm faoi láthair maidir le malartú uathoibríoch sonraí, lena n‑áirítear trí na rudaí seo a leanas a dhéanamh (i) na catagóirí de thaifid phóilíneachta agus íomhánna den aghaidh a chur leis, (ii) réiteach teicniúil (ródaire lárnach) a sholáthar chun sonraí a mhalartú go huathoibríoch ar bhealach níos éifeachtúla idir údaráis forfheidhmithe dlí, agus (iii) a áirithiú go mbeidh sonraí ábhartha ó bhunachar sonraí Europol ar fáil d’údaráis forfheidhmithe dlí na mBallstát. Tá Europol ríthábhachtach do chomhar póilíneachta i gcoinne na sceimhlitheoireachta agus na coireachta eagraithe. Bheadh Europol in ann tacaíocht níos fearr a thabhairt do na Ballstáit chun an choireacht eagraithe agus an sceimhlitheoireacht a chomhrac dá dtiocfaí ar chomhaontú go pras maidir leis an togra chun rialachán Europol a leasú. Tá comhar idir údaráis forfheidhmithe dlí ar an leibhéal idirnáisiúnta ríthábhachtach dár slándáil inmheánach. I mí Iúil ghlac an Chomhairle sainordú caibidlíochta le haghaidh comhaontú idir an tAontas agus Interpol. Ba cheart tús a chur leis an gcaibidlíocht i mí na Nollag 2021. Chun tuilleadh tacaíochta a thabhairt d’imscrúduithe na mBallstát maidir leis an sceimhlitheoireacht agus an choireacht eagraithe a chomhrac, agus chun comhar breithiúnach a éascú, ghlac an Coimisiún Pacáiste um Cheartas Digiteach an 1 Nollaig 2021. Áirítear an méid seo a leanas sa Phacáiste um cheartas digiteach: -Togra maidir le Malartú digiteach faisnéise i ndáil le cásanna sceimhlitheoireachta trasteorann: tá sé de chuspóir aige feabhas a chur ar fheidhmiú an Chláir Frithsceimhlitheoireachta a bunaíodh i mí Dheireadh Fómhair 2019. Cuirfidh sé ar a chumas do Eurojust ról níos láidre agus níos réamhghníomhaí a chomhlíonadh maidir le tacú le comhordú agus comhar idir na húdaráis náisiúnta imscrúdúcháin agus ionchúisimh i ndáil le cionta sceimhlitheoireachta. -Togra lena mbunaítear ardán comhair chun tacú le feidhmiú na bhFoirne Comhpháirteacha um Imscrúdú (JITanna): tá sé de chuspóir aige tuilleadh feabhais a chur ar éifeachtúlacht agus éifeachtacht JITanna. Fágfaidh sé go mbeifear in ann cumarsáid leictreonach agus malartú faisnéise agus fianaise a dhéanamh go slán idir na húdaráis náisiúnta inniúla mar aon le comhlachtaí, oifigí agus gníomhaireachtaí an Aontais atá rannpháirteach sna JITanna atá i gceist. -Togra maidir le digiteáil an chomhair bhreithiúnaigh trasteorann agus na rochtana ar an gceartas in ábhair shibhialta, thráchtála agus choiriúla: leis an togra féachtar le rochtain éifeachtach ar cheartas do dhaoine nádúrtha agus dlítheanacha a áirithiú, agus comhar breithiúnach a éascú idir na Ballstáit, trí bhunús dlí a sholáthar i dtaca le húsáid teicneolaíochtaí digiteacha nua-aimseartha le haghaidh na cumarsáide i gcomhthéacs imeachtaí breithiúnacha trasteorann in ábhair shibhialta, thráchtála agus choiriúla. Le sineirgí níos fearr idir an tslándáil agus an chosaint, cuirfear feabhas ar éifeachtacht ár ngníomhaíochta chun tacú leis na Ballstáit sna réimsí sin. Tá tús curtha ag an gCoimisiún le cur chun feidhme an Phlean Gníomhaíochta maidir le Sineirgí idir an Tionscal Sibhialta, an Tionscal Cosanta agus Tionscal an Spáis a glacadh i mí Feabhra 2021. Tá sé ag obair le gníomhaireachtaí de chuid an Aontais, lena n‑áirítear go háirithe an Ghníomhaireacht Eorpach um Chosaint, chun cineálacha cur chuige atá dírithe ar chumas a chothú ar fud na n‑earnálacha slándála, agus chun sineirgí a chur chun cinn trí fheabhas a chur ar chomhordú clár agus ionstraimí de chuid an Aontais. Ina theannta sin, tá Doiciméad Inmheánach Oibre á fhoilsiú ag an gCoimisiún maidir le ‘Enhancing security through research and innovation’ [‘Feabhas a chur ar an tslándáil trí thaighde agus nuálaíocht’]. Sa doiciméad sin, ar thaobh amháin cuirtear i dtábhacht ról straitéiseach an taighde slándála maidir le tacú le cuspóirí éagsúla an bheartais slándála sibhialta a bhaint amach agus, ar an taobh eile, léirítear ann na bearta atá á gcur i bhfeidhm chun gur féidir an leas is fearr is féidir a bhaint as an nuálaíocht ón taighde ar na huirlisí agus na seirbhísí atá ar fáil d’údaráis slándála na hEorpa agus do na húdaráis slándála náisiúnta. Maidir le maoiniú an Aontais don tslándáil, glacadh Clár Oibre an Chiste Slándála Inmheánaí le haghaidh 2021-2022 an 26 Samhain 2021. Cuirfidh sé sin le gníomhaíochtaí i roinnt réimsí amhail malartú faisnéise, comhar trasteorann, coireacht eagraithe, sceimhlitheoireacht agus radacú as líne agus ar líne a chosc agus a chomhrac. An 10 Samhain 2021, ghlac an Coimisiún cláir oibre le haghaidh an Chlár don Eoraip Dhigiteach . I measc na gclár sin, cuirfidh an Coimisiún an clár oibre maidir leis an gcibearshlándáil, lena ngabhann cistiú EUR 269 milliún, chun feidhme thar ceann an Lárionad Eorpach um Inniúlachtaí Tionsclaíochta Cibearshlándála, Teicneolaíochta Cibearshlándála agus Taighde Cibearshlándála (ECCC) le Líonra na Lárionad Náisiúnta Comhordúcháin. Leis an gclár sin, déanfar infheistíochtaí in ardtrealamh, arduirlisí agus ardbhonneagar sonraí cibearshlándála a fhorbairt. Maoineofar leis forbairt agus úsáid is fearr an eolais agus na scileanna a bhaineann leis an gcibearshlándáil, cuirfear dea-chleachtas chun cinn leis agus áiritheofar leis go gcuirfear réitigh chibearshlándála úrscothacha in úsáid go forleathan ar fud gheilleagar na hEorpa.